Peter Hummelgaard (S), 2023-04-21:
Tak for ordet, formand, og også en meget stor tak til forslagsstillerne fra Danmarksdemokraterne.
Vi skal være overordentlig forsigtige, når det handler om børns stilling i retssager.
Derfor tager regeringen også den her problemstilling alvorligt.
Jeg vil begynde med at sige, at jeg sådan set er helt enig i hensigten med det forslag, vi behandler i dag.
Jeg synes som udgangspunkt heller ikke, det er rimeligt, at børn skal betale sagsomkostningerne i en retssag, som deres forældre har valgt at anlægge.
Det kan sætte børnene i en situation, der ikke er fair.
Det problem skal vi have løst på en ordentlig og god måde for de børn, der ender i sådan en situation.
Det kræver, at vi tænker os grundigt om, for vi hjælper ikke børnene, hvis vi laver forhastede regelændringer.
Vi skal finde den rigtige løsning, også på længere sigt.
Derfor kan regeringen ikke støtte beslutningsforslaget.
Beslutningsforslaget drejer sig om sagsomkostninger, altså et beløb, som en part i en retssag kan blive dømt til at skulle betale til den anden part, hvis man taber sagen.
Børn og unge under 18 år kan ikke selv anlægge en retssag.
Det er børnenes værger, altså ofte deres forældre, der skal anlægge sagen på vegne af børnene.
Men det er stadig formelt set barnet selv, der er part i sagen, og det er derfor også barnet selv, der hæfter for sagsomkostningerne, hvis sagen f.eks. tabes.
Der er som udgangspunkt gode grunde til, at reglerne om sagsomkostninger er, som de er.
Det er jo bl.a. med til at skabe et system, hvor man ikke fører retssager uden grund, og det grundlæggende princip mener jeg er værd at fastholde.
Når det er sagt, kan reglerne sætte børnene i en svær situation.
Hvis forældre anlægger en retssag på deres børns vegne, som de hæver igen eller ender med at tabe, så kan børnene altså risikere at hænge på regningen.
Hvis vi for alvor vil hjælpe børnene, skal vi have løst problemstillingen på den rigtige måde.
Det skal være en holdbar løsning.
Vi skal have fat om problemets rod.
Det kræver, at vi får et bedre overblik over, hvad det er for nogle sager, hvor børn kan ende med at blive pålagt at skulle betale sagsomkostninger.
For det andet skal vi være sikre på, at den løsning, vi foreslår, ikke har alvorlige konsekvenser for grundpillerne i vores retssystem.
Reglerne om sagsomkostninger er, som jeg nævnte før, med til at sikre, at man tænker sig om, inden man begynder at føre en retssag.
For det tredje skal vi jo sikre os, at regningen ender det rigtige sted i sidste ende.
Hvis ikke børnene skal hæfte, er der jo nogle andre, der skal, og det skal måske være forældrene.
Vi skal have fundet ud af, hvor vi kan placere regningen, så regnestykket går op.
Justitsministeriet er ved at undersøge alle de her ting, og jeg regner med, at vi kan foreslå nogle ændringer af reglerne, som giver mening, både for børnene og for retssystemet som helhed.
Lad mig knytte et par enkelte ord direkte til beslutningsforslaget.
Men med den måde, forslaget er skruet sammen på, risikerer vi at komme til at gøre skade på de grundlæggende principper om betaling af sagsomkostninger, der gør, at man ikke går rundt og anlægger retssager uden grund.
Der er nogle, der er nødt til at være ansvarlige for at have anlagt en sag, som man ender med at tabe eller hæve; altså, regningen skal jo samles op et sted.
Det er bl.a. det, ministeriet er ved at undersøge.
Men lad mig understrege her til sidst, at regeringen er stærkt optaget af børns vilkår.
Det gælder selvfølgelig også den måde, børn bliver behandlet på i vores retssystem.
Derfor vil regeringen gerne sikre, at vi finder den bedst mulige løsning for børn i den her situation, og den løsning kender vi ikke endnu, og regeringen kan derfor ikke støtte beslutningsforslaget, men vi arbejder videre på at lave et forslag, som jeg selvfølgelig håber at forslagsstillerne vil kunne bakke op om.
Tak for ordet.